Knud Erik Hansen (SF), 2001-06-01:
Det har et forslag om at få forbedret en del ældreboliger, også at få bygget nogle flere ældreboliger, og så har det et andet element, som er et spørgsmål om, hvordan vi får løst det, og hvem der skal styre denne udbygning.
I SF er vi ikke i tvivl om, at der er brug for flere ældreboliger.
- også de selvejende institutioners ældreboliger
Der er ikke nogen tvivl om, at det er der brug for.
Men det er spørgsmålet, om det her forslag faktisk er det bedste til at løse den her opgave. Vi vil foreslå, at man letter kommunernes udgifter, sådan at staten skal finansiere grundkapitalen, således at kommunerne ikke skal have udgiften til ombygning.
Det gælder både de kommunale institutioner, og det gælder også de selvejende.
Vi tror, det vil være den rene løsning at lette finansieringen, således at det er staten, der overtager, så vi kan få gang i moderniseringen og renoveringen.
Men det er jo ikke det, det her forslag handler om.
Det her forslag handler jo i bund og grund om, at de borgerlige ønsker en friskolemodel på det her område.
Men er det i virkeligheden det, der vil løse problemet?
Hvor er de borgerlige henne i den diskussion, som foregår ude i kommunerne?
Dér ser man ikke kun på plejeboligerne.
Der er det her en opgave, som er dybt integreret med andre opgaver.
Man snakker også om aflastningspladser.
Der er daghjemspladser.
Der er cafeer.
Der er hjemmehjælp.
Alle disse ting løser man som en samlet opgave.
Og det, man gør med det her forslag, er pludselig at sige, at nu snakker vi kun plejeboliger.
Men de kommuner, der virkelig løser opgaven, ser det her som en samlet opgave.
Skal man løse plejeboligbehovet, skal man kombinere det med nogle aflastningspladser, sørge for, at hjemmehjælpen er med, oprette cafeer.
Det er det, der er opgaven.
Hvad gør man så her?
Så tager man pludselig plejeboligerne ud og siger, at nu skal de have lov at have et selvstændigt liv.
Nu er der nogle andre end kommunerne, der skal have lov til at lave planlægning på det, og med andre ord ødelægge kommunernes meget vigtige opgave med at sikre
den samlede omsorg og pleje for de ældre.
Det er det, der er i spil.
Og det er det Enhedslisten hopper med på.
I bund og grund vil det her forslag betyde, at det bliver meget vanskeligere for kommunerne at sikre en samlet omsorg og pleje for de ældre.
Det er det, der er i spil.
Jeg kan godt forstå, at borgerlige godt vil have sig en frimodel, hvor man udliciterer og lader private gøre det.
Men det går ikke i den her sag.
Det er så dybt alvorligt at løse den her opgave, at det må være kommunerne, der har den samlede opgave.
Så har Enhedslisten fået lidt kolde fødder.
Vi har også forsøgt at hjælpe dem til ikke at komme ud i noget snavs.
Og så er der kommet forslag ind om driftsoverenskomst.
Det kan man godt, man skal have en driftsoverenskomst på bygningsdriften, men så sandelig ikke på omsorgen og den pleje.
Det er jo det, der er afgørende.
Hvad er det, der skal ydes?
Er det den selvejende institution, der skal bestemme det, således at kommunen faktisk ikke kan kontrollere det og lave en samlet indsats for de ældre?
Tilsvarende med ombygningen laver man en regel, som også gør, at det kan være svært for kommunen at sørge for den ombygning, der skal foregå - der kan laves mange ændringer, når man netop skal sørge for den samlede service.
Så kan det godt være, at nogle af plejehjemmene skal bruges til noget andet, bruges til cafeer, bruges til lettere plejehjem og skal have en anden ombygning, hvis man skal have en sammenhæng i kommunens samlede service.
Det underminerer man med det her forslag.
Så gør man noget fuldkommen mærkværdigt, og jeg kan slet ikke forstå, at Enhedslisten er med på det.
Man siger, at nu er det pludselig selvejende institutioner, der skal have bedre vilkår end de andre.
Man siger også, at man oven i købet kan ofre offentlige penge, uden at man har sikkerhed for, at der er offentlig anvisning.
Og hvis man læser forslaget nøje, ja, så kan vi faktisk gå ind og ofre penge til selvejende institutioner, hvor det ikke engang er folk, der er visiteret af det offentlige. Det tror jeg nok ikke er meningen, men hvis man læser teksten, kan vi faktisk begynde at ofre penge til institutioner, som driver privat virksomhed, ganske vist nonprofit, men hvor folk ikke er visiteret efter den kommunale vurdering af, hvem der har behov.
Det er det, vi er ude i, og det er det, det her forslag handler om.
Men det her forslag handler om, at man underminerer den vigtige opgave, det er at sikre den samlede omsorg for de ældre.